ইউক্রেনীয় যৌনতার মাঠ গবেষণা

ইউক্রেনীয় যৌনতার মাঠ গবেষণা হলো ওকসানা জাবুজকো রচিত ১৯৯৬ সালের একটি উপন্যাস। এটি সমালোচক ও পাঠকদের মধ্যে দারুন বিতর্কের সৃষ্টি করেছিল। এই উদ্ভাবনী এবং জটিল নারীবাদী লেখাটি ইউক্রেনীয় পাঠক এবং বুদ্ধিজীবী সম্প্রদায়ের জন্য একটি নতুন অভিজ্ঞতা ছিল। ২০০৬ সালের একটি জরিপে, উপন্যাসটি ইউক্রেনের স্বাধীনতার ১৫ বছরে ইউক্রেনীয় সমাজের উপর সবচেয়ে বেশি প্রভাব ফেলা সাহিত্যকর্ম হিসেবে স্বীকৃতি লাভ করে। হ্যালিনা হ্রিন এর ইংরেজি অনুবাদ করেছিলেন, যা ২০১১ সালে প্রকাশিত হয়। বর্তমানে এটি বিশ্বজুড়ে নতুন ইউক্রেনীয় গদ্যের সবচেয়ে বেশি অনূদিত কাজ, যা ১৫টি ভাষায় উপলব্ধ। এটি প্রায়শই পাঠকদের পাঠ্যতালিকায় অন্তর্ভুক্ত থাকে এবং এটি পূর্ব ইউরোপীয় সাহিত্যের একটি আধুনিক ক্লাসিক হিসেবে বিবেচিত হয়।

প্লট 
উপন্যাসের কেন্দ্রবিন্দুতে রয়েছেন ইউক্রেনীয় কবি ওকসানা এবং তার প্রেমিক, "মাইকোলা কে." নামে পরিচিত এক ইউক্রেনীয় শিল্পী ও ভাস্কর। ওকসানা তার পরিবার এবং বন্ধুদের জীবনের বিভিন্ন ঘটনার সাথে মিশিয়ে মাইকোলার সাথে তার সম্পর্কের গল্প বর্ণনা করেছেন। মাঝে মাঝে তিনি নতুন ইউক্রেনীয় ইতিহাস, প্রেম ও কামের সারমর্ম, ইউক্রেনীয়দের এবং বিশেষ করে ইউক্রেনীয় নারীদের পরিচয় নিয়ে আলোচনা করেন।

লুৎস্কে একটি উৎসবে মাইকোলার সাথে ওকসানার দেখা হয়। মাইকোলা ওকসানাকে স্থানীয় স্থাপত্য দেখাতে নিয়ে যাওয়ার প্রস্তাব দেন, কিন্তু ওকসানা প্রথমে তাকে "সস্তা ছেলে" মনে করে সেই প্রস্তাব প্রত্যাখ্যান করেন। তবে, ভালো না লাগা সত্ত্বেও, তিনি মাইকোলার সাথে চলে যান। তারা দুজনেই শিল্পীর স্টুডিওতে রাত কাটান। এটি ছিল তাদের সম্পর্কের গল্পের শুরু, যা পুরো শরৎকাল স্থায়ী হয়েছিল। এই নতুন সম্পর্ক প্রায়শই ওকসানাকে তার প্রেমিকের অসাবধানতা, কঠোর কথা এবং এড়িয়ে চলার কারণে কষ্ট দিত। তবে, সে ছিল তার প্রথম প্রেম, যে চমৎকার ইউক্রেনীয় ভাষায় কথা বলত এবং যার সঙ্গে তার মিল ছিল অনেক বিষয়ে।

তিন মাস পর ওকসানা মার্কিন যুক্তরাষ্ট্রের কেমব্রিজ শহরে অধ্যাপনার একটি আমন্ত্রণ পান। মাইকোলাকে এই খবর জানানোর কিছুক্ষণ পরেই, যে বাড়িতে তিনি তার বন্ধুদের সাথে সময় কাটাচ্ছিলেন সেখানে আগুন লেগে যায়। ওকসানা সন্দেহ করেছিলেন যে মাইকোলা এটি ঘটিয়েছে এবং তাকে তার সাথে যুক্তরাষ্ট্রে যাওয়ার প্রস্তাব দেন, কিন্তু মাইকোলা প্রত্যাখ্যান করেন।

বিদেশে থাকাকালীন ওকসানা একা বোধ করত, এই ভাবনায় অস্থির থাকত যে মাইকোলা গাড়ি দুর্ঘটনায় মারা যাবে (যা এর আগেও কয়েকবার প্রায় ঘটেছিল)। নেতিবাচক চিন্তা এড়াতে সে সুইমিং পুল এবং লাইব্রেরিতে যাওয়া শুরু করে, কিন্তু তাতে কোনো লাভ হয়নি। শীতের শেষে, ওকসানা তার বন্ধুর কাছ থেকে জানতে পারে যে তাদের এক পরিচিত বন্ধু দুর্ঘটনায় মারা গেছে। এটি তাকে বয়স্ক হওয়া নিয়ে গভীরভাবে ভাবতে বাধ্য করে, সে নিজের মধ্যে বার্ধক্যের লক্ষণ দেখতে শুরু করে যদিও তার বয়স তখন মাত্র ৩৪ ছিল। দীর্ঘক্ষণ ধরে সেই ট্র্যাজেডি নিয়ে চিন্তা করার পর, ওকসানা অবশেষে ফোনে মাইকোলার সাথে যোগাযোগ করতে সক্ষম হয়। জানা যায় যে তার একটি দুর্ঘটনা ঘটেছে এবং তার পাঁজর ভেঙে গেছে। ওকসানার বন্ধু মার্ক মাইকোলাকে আমেরিকায় নিয়ে যেতে এবং তার জন্য একটি ওয়ার্কশপ খুঁজে দিতে সাহায্য করার প্রস্তাব দেয়।

যদিও ওকসানা এবং মাইকোলা শেষ পর্যন্ত সমস্ত দুর্ভাগ্যজনক দুর্ঘটনার পরে মিলিত হয়েছিল, যুক্তরাষ্ট্রে তাদের একসাথে জীবন খুব দীর্ঘস্থায়ী হয়নি। দম্পতি ক্রমাগত ঝগড়া করত, এবং অবশেষে মাইকোলা, যার কাছে কোনো টাকা ছিল না, ওকসানাকে ছেড়ে চলে যায়।

শেষ পর্যন্ত, সে স্বীকার করে যে মাইকোলার প্রতি তার ভালোবাসা কষ্টের মূল্য ছিল, কারণ কেবল স্বাধীন মানুষই ভালোবাসতে পারে, এবং ভালোবাসা ভয় দূর করে। তার আমেরিকান বন্ধু ডোনা তার গল্পে মন্তব্য করে বলেছিল যে "পূর্ব ইউরোপীয় পুরুষরা সত্যিই অভদ্র, তবে অন্তত তাদের মধ্যে আবেগ আছে, কিন্তু আমাদের পুরুষদের কী আছে? ..."

রচনাশৈলী 
জাবুজকো উপন্যাসটিকে আত্মজৈবনিক হিসেবে ব্যাখ্যা করেছেন একজন লেখকের নীতিগত অবস্থান থেকে:"আমি কেন আমার চরিত্রকে নিজের নাম ও জীবনবৃত্তান্ত দিলাম? এর মানে হল, একজন লেখক হিসেবে, আমি এই কাজটিতে প্রকাশিত অভিজ্ঞতার সত্যতার জন্য দায়ী। আমি পাঠককে এটি গুরুত্ব সহকারে ব্যাখ্যা করতে বলি। সর্বোপরি, আমি আমার সমস্ত শিক্ষা নিয়ে ইউক্রেনীয় সাহিত্যেরও একটি ফসল, তাই আমি নিজের মধ্যে দিয়ে ভেঙে বেরোনোর চেষ্টা করেছি, এমন কিছু কথা বলার বিষয়ে কিছু নিষেধাজ্ঞা সরিয়ে দিয়েছি যা আগে কখনও বলা হয়নি"। উপন্যাসে জাবুজকোর লেখার ধরণ মূলত বর্ণনাকারীর দীর্ঘ স্বগতোক্তি যা কথোপকথনমূলক, কখনও কখনও এমনকি অশ্লীল ভাষা এবং কাব্যিক ভাষা উভয়ই ধারণ করে (কাজটিতে জাবুজকো এবং অন্যান্য অনেক ইউক্রেনীয় লেখকের কবিতার উদ্ধৃতি রয়েছে)। বর্ণনাকারীর দীর্ঘ স্বগতোক্তি মাঝে মাঝে "মহিলা ও ভদ্রমহোদয়গণ" এর মতো কাল্পনিক শ্রোতাদের সাথে কথোপকথনের মাধ্যমে বাধাগ্রস্ত হয়। সাধারণভাবে, মূল চরিত্রের ভাষা দীর্ঘ, জটিল বাক্যে পূর্ণ, যেখানে বহু উপবাক্য ও বিরামচিহ্ন ব্যবহৃত হয়েছে। কিছু বাক্য পুরো এক পৃষ্ঠা বা তার চেয়েও বেশি জায়গা জুড়ে বিস্তৃত। এই স্বগতোক্তিগুলো এমনভাবে তৈরি, যাতে বর্ণনাকারী প্রথম, দ্বিতীয় ও তৃতীয় পুরুষ—তিন দৃষ্টিকোণেই হাজির হয়।

থিম 
লেখিকা দুটি বিষয়ে আগ্রহী - একজন নারীর পরিচয় এবং জাতীয় পরিচয়। উপন্যাসটি ইউক্রেনীয় জাতীয় আত্মচেতনা ও ইউক্রেনীয় সাহিত্যের পাঠের অভাব, এবং ইউক্রেনীয় জাতির স্ব-অনুধাবনের অভাব নিয়ে লেখকের ভাবনার ওপর আলোকপাত করে।

ওকসানা তার নায়িকার কণ্ঠে স্বীকার করে যে যদি সে উদাহরণস্বরূপ, রাশিয়ান বা ইংরেজিতে লিখত তবে তার বইগুলি কিয়েভের বইয়ের দোকানের তাকে বছরের পর বছর ধরে পড়ে থাকত না। একটি উত্তর-ঔপনিবেশিক সমাজের একজন ব্যক্তি ভয়ের অভিজ্ঞতা লাভ করে এবং "শরীর উন্মোচন" সেই ভয় থেকে মুক্তির এক রূপ। ওকসানা জাবুজকো নারীর যৌনতা এবং ব্যক্তিত্বের একটি নতুন ধারণা উপস্থাপন করেছেন, যা নারীবাদী দৃষ্টিভঙ্গির উপর ভিত্তি করে গঠিত। তার কাজে লেখিকা এক নতুন ধরণের নারী চরিত্র তৈরি করেছেন যিনি একজন বুদ্ধিজীবী এবং বিভিন্ন লিঙ্গ-ভিত্তিক সমস্যার মুখোমুখি হন। চরিত্রটি একজন বুদ্ধিজীবী, একজন স্বাধীন, স্বনির্ভর মহিলা, যিনি নিজে কথা বলার যোগ্যতা রাখেন।

সমালোচনা 
 বেরবেনুইক, ব্রায়ান্না (২০১৫)। উই আর অল ফ্রম দ্য ক্যাম্পস: এ রিভিউ অফ ওকসানা জাবুঝকো'স ফিল্ডওয়ার্ক ইন ইউক্রেনিয়ান সেক্স --- ব্রায়ান্না বেরবেনুইক।
 নুমেরো সিঙ্ক।

তথ্যসূত্র

ইউরোপে যৌনতা
ইউক্রেনে নারীবাদ
ইউক্রেনীয় উপন্যাস
ইউক্রেনীয় সাহিত্য